Մարտկոցի հրամանատար, կապիտան Հովհաննես Դանիելյանն էլ ամենայն մանրամասնությամբ ներկայացնում է զինատեսակի բնութագրերը. «Ընդամենը 40 վայրկյան է պետք, որ բոլոր 12 փողերից կրակ արձակվի: «Սմերչի» 300 մմ տրամաչափի արկը կարող է թռչել 90 կիլոմետր եւ հողին հավասարեցնել 67 հա տարածքում գտնվող ամեն ինչ: «Սմերչի» հրթիռներն ունեն թռիչքի հետագծի ավտոմատ ճշգրտման համակարգ, որի գլխավոր տարրը հիրոսկոպն է: Սա մեծացնում է խոցման դիպուկությունը: Հզոր միջոց է. նույնիսկ երկու մարտական մեքենաները կարող են փոխել պատերազմի ընթացքը»: Համազարկից հետո «Սմերչը» կրակային դիրքից հեռանալու համար ունի ընդամենը 1-2 րոպե. նույն կետից երկու անգամ կրակ վարելը նպատակահարմար չէ: Հաշվարկի վարորդ Վասիլ Մաթեւոսյանը վստահեցնում է. «Խնդիր չէ. էնպես արագ մի կետից մյուսը տեղափոխեմ, որ հակառակորդը չհասցնի աչք թարթել»: Նրա խոսքով՝ իր վարած բոլոր մեքենաներից այս մեկն ամենալավն է. «Անիվներն ավտոմատ, մի կոճակի սեղմումով փչվում են: Հրաշք չի՞»: